b'\n_START_ARTICLE_\nEmil Fil\xc3\xa9n\n_START_PARAGRAPH_\nEmil Rikhard Fil\xc3\xa9n (10. lokakuuta 1890 Turku \xe2\x80\x93 1. kes\xc3\xa4kuuta 1958 Helsinki) oli suomalainen kuvanveist\xc3\xa4j\xc3\xa4 ja kuvanveiston opettaja. H\xc3\xa4nen t\xc3\xb6it\xc3\xa4\xc3\xa4n oli ensimm\xc3\xa4isen kerran julkisesti esill\xc3\xa4 Suomen Taiteilijain n\xc3\xa4yttelyss\xc3\xa4 vuonna 1918._NEWLINE_Fil\xc3\xa9n opiskeli vuosina 1909\xe2\x80\x931913 Taideteollisessa keskuskoulussa sek\xc3\xa4 vuosina 1913\xe2\x80\x931918 Gunnar Finn\xc3\xa9n oppilaana. H\xc3\xa4n osallistui lukuisiin n\xc3\xa4yttelyihin ja kilpailuihin ja sai niist\xc3\xa4 monia palkintoja. Fil\xc3\xa9nin tuotantoon kuuluu paljon julkisia muistomerkkej\xc3\xa4 1930-luvulta alkaen, ja toisen maailmansodan j\xc3\xa4lkeen h\xc3\xa4n veisti erityisen runsaasti sodassa kaatuneiden sankarimuistomerkkej\xc3\xa4. H\xc3\xa4n toimi opettajana Taideteollisessa keskuskoulussa l\xc3\xa4hes nelj\xc3\xa4n vuosikymmenen ajan (1919\xe2\x80\x931958) ja opetti lis\xc3\xa4ksi Teknillisess\xc3\xa4 korkeakoulussa vuosina 1943\xe2\x80\x931958. Fil\xc3\xa9n suunnitteli my\xc3\xb6s muun muassa Svenska handelsh\xc3\xb6gskolan -korkeakoulun vuonna 1953 perustaman kunniamitalin, jota jaetaan hopeisena ja pronssisena. Mitalin ensimm\xc3\xa4inen kappale my\xc3\xb6nnettiin vuonna 1953 presidentti Juho Kusti Paasikivelle.'